tartuNLP/wikipedia-smugri-20251201 huggingface dataset:
Magoúla (Lakonia)

Magoúla () on Kreikan kylä, joka kuuluu hallinnollisesti Spártin kuntaan, Lakonian alueyksikköön ja Peloponnesoksen alueeseen. Kylän väkiluku on 1 415 (vuonna 2011).
Magoúlan kylä sijaitsee kaksi kilometriä länteen Spártin kaupungista ja voidaan nykyisin nähdä sen esikaupunkina. Kylä on rakennettu noin 240 metrin korkeuteen merenpinnasta laskettuna. Magoúla muodostaa myös laajemman kyläyhdyskunnan (Τοπική Κοινότητα Μαγούλας, "Topikí Koinótita Magoúlas"), johon kuuluu varsinaisen Magoúlan kylän lisäksi Sanatórion kylä. Koko yhdyskunnan väkiluku on 1 518.
Aiemmin kylä kuului Mystráksen kuntaan ja vuodesta 2011 lähtien Spártin kunnan Mystráksen kunnallisyksikköön. Kylä oli lakkautetun Mystráksen kunnan kuntakeskus.
Fields of Blood

Fields of Blood on saksalaisen power metal -yhtyeen Grave Diggerin täyspitkä studioalbumi, joka julkaistiin 29. toukokuuta 2020.
Myrtídia

Myrtídia () on Kreikan kyläyhdyskunta (virallisesti Τοπική Κοινότητα Μυρτιδίων, "Topikí Koinótita Myrtidíon"), joka sijaitsee Kytheran saarella. Se kuuluu hallinnollisesti Kytheran kuntaan, Saarten alueyksikköön ja Attikan alueeseen. Kyläyhdyskunnan väkiluku on 132 (vuonna 2011).
Myrtídian kyläyhdyskunnan kylät sijaitsevat Kytheran lounaisosassa. Kyläyhdyskuntaan kuuluvat kylät Drymónas (86 asukasta vuonna 2011), Kalisperiánika (30) ja Kalokairinés (15) sekä Myrtidiótissan luostari ("Moní Myrtidiótissas"). Seutu on saanut nimensä alueen myrttipuista.
Páchi (kylä)

Páchi () on Kreikan kylä, joka kuuluu hallinnollisesti Mégaran kuntaan, Länsi-Attikan alueyksikköön ja Attikan alueeseen. Kylän väkiluku on 542 (vuonna 2011).
Páchin kylä sijaitsee Saroninlahteen kuuluvan Mégaranlahden rannalla noin 2,5 kilometriä eteläkaakkoon Mégaran kaupungista, jonka kaupunkiyhdyskuntaan se kuuluu, ja noin 43 kilometriä länteen Ateenan keskustasta. Antiikin aikana Páchin paikalla sijaitsi Megaran poliksen satamakaupunki Nisaia.
Kylän vieressä sijaitsee Ái Giórgin kukkula, jossa on Pyhälle Georgiokselle ("Ágios Geórgios") omistettu kirkko 1600-luvulta. Páchin edustalla sijaitsevat pienet saaret Páchi eli Megálo Nisí ja Pacháki eli Mikró Nisí. Kylän pohjoispuolella sijaitsee Mégaran lentoasema.
Potamós (Antikythera)

Potamós () on Kreikan kylä, joka sijaitsee Antikytheran saarella. Se kuuluu hallinnollisesti Kytheran kuntaan, Saarten alueyksikköön ja Attikan alueeseen. Potamós on Antikytheran pääkylä ja satama. Kylän väkiluku on 34 (vuonna 2011).
Potamóksen kylä, suomeksi ”Joki”, sijaitsee Antikytheran pohjoisrannikolla luonnonsatamalahden pohjukassa. Kylän kirkot on omistettu Neitsyt Marian temppeliintuomiselle ja Pyhälle Dionysiokselle ("Eisódia tis Theotókou kai Ágios Dionýsios"), Pyhälle Kharalampokselle ("Ágios Charálampos") sekä Pyhälle Nikolaokselle ("Ágios Nikólaos"). Kylän koillispuolella Kástrossa on saaren hellenistisen kauden kaupungin Aigilian arkeologinen kohde. Sen satamana toimi pieni Xiropótamoksen lahti.
Aiemmin kylä kuului muun Antikytheran saaren tavoin Antikytheran kuntaan ja vuodesta 2011 lähtien Kytheran kunnan Antikytheran kunnallisyksikköön.
Skála (Agkístri)

Skála () on Kreikan kylä, joka sijaitsee Agkístrin saarella. Se kuuluu hallinnollisesti Agkístrin kuntaan, Saarten alueyksikköön ja Attikan alueeseen. Kylän väkiluku on 448 (vuonna 2011).
Skálan kylä sijaitsee Agkístrin koilliskulmassa eli Aíginan puolella. Kylä on saaren autolauttasatama, josta on yhteys Pireukseen, siinä missä pääkylään Megalochóriin kulkee pieniä nopeita aluksia. Kylän edustalla sijaitsee pieni Metópin saari.
Korian kirjasto

Korian kirjasto on Kouvolan Korian taajamassa toimiva Kouvolan kaupunginkirjaston lähikirjasto. Korian kirjasto kuuluu Kymenlaakson kirjastojen yhteiseen Kyyti-kirjastokimppaan.
Syksyllä 2021 uutisoitiin, että Koriaalla toivottiin vanhempien puuttumista ilkivaltaan ja vahingintekoihin, jota jotkin yläkouluikäiset olivat kohdistaneet esimerkiksi kirjastoon, kauppoihin ja bussipysäkeille. Ilkivallan seurauksena osa tiloista on suljettu tai poistettu käytöstä. Korialla pyritään tilanteeseen vastaamaan muun muassa Koko kylä kasvattaa -lähestymisellä.
Xylokériza

Xylokériza (; transl. myös "Xilokériza") on Kreikan kylä, joka kuuluu hallinnollisesti Kórinthoksen kuntaan, Korinthian alueyksikköön ja Peloponnesoksen alueeseen. Kylän väkiluku on 849 (vuonna 2011).
Xylokérizan kylä sijaitsee Óneia-vuoren eli ”Xylokérizan vuoren” pohjoispuolella noin kahdeksan kilometriä etelään Kórinthoksen kaupungista. Se on rakennettu noin 83 metrin korkeuteen merenpinnasta laskettuna. Xylokériza muodostaa myös laajemman kyläyhdyskunnan (Τοπική Κοινότητα Ξυλοκερίζης, "Topikí Koinótita Xylokerízis"), johon kuuluvat varsinaisen Xylokérizan kylän lisäksi kylät Agía Paraskeví, Ágios Dimítrios, Kechriés, Panórama ja Thymarióna. Koko yhdyskunnan väkiluku on 1 316.
Próti

Prote () tai Próti () voi viitata seuraaviin paikkoihin:
Know Your Meme

Know Your Meme (lyh. "KYM") on kaupallinen verkkosivusto, joka dokumentoi erilaisia Internet-meemejä ja muita verkkoilmiöitä wikiformaatissa. Se myös tutkii aktiivisesti uusia ja muuttuvia meemejä. Alun perin Rocketboomin tuottaman sivuston osti maaliskuussa 2011 Cheezburger Network, jonka vuonna 2016 osti Literally Media.
Friedrich Rühs

Christian Friedrich Rühs (1. maaliskuuta 1781 Greifswald, Ruotsin Pommeri – 1. helmikuuta 1820 Firenze, Toscanan suurherttuakunta) oli saksalainen historioitsija ja professori.
Rühs syntyi kauppiasperheeseen ja piti ruotsia toisena äidinkielenään. Hän opiskeli vuodesta 1798 historiaa ja valtiotiedettä Göttingenin yliopistossa professori August Ludwig von Schlözerin oppilaana. Rühs oli yksityisdosenttina Göttingenin yliopistossa vuosina 1801–1802 ja Greifswaldin yliopistossa 1802–1808 sekä historian professorina Greifswaldissa 1808–1810 ja vastaperustetussa Berliinin yliopistossa vuodesta 1810. Vuodesta 1817 hän oli myös Preussin kuninkaallinen historioitsija. Hän oli Preussin tiedeakatemian jäsen.
Rühs erikoistui Pohjoismaiden ja Ruotsin historiaan. Hänen viisiosainen teoksensa "Geschichte Schwedens" (1803–1814) kattaa Ruotsin poliittisen ja kulttuurihistorian vuoteen 1718 asti. Sen sivutuotteena syntyi vuonna 1809 julkaistu Suomen historiaa käsittelevä teos "Finland und seine Bewohner", joka oli ensimmäinen Suomen historian yleisesitys. Molemmat teokset käännettiin ruotsiksi. "Geschichte Schwedens" sai hyvän vastaanoton Ruotsissa, mutta Rühsin myöhemmät tutkimukset "Edda"-tarustosta ja vanhasta islantilaisesta runoudesta saivat paljon kritiikkiä ruotsalaisilta ja tanskalaisilta oppineilta. Vastaavasti Rühsin vähättelevä kuvaus suomalaisesta muinaisyhteiskunnasta nostatti Suomessa vastustusta Turun akatemian kansallisromantikkojen keskuudessa. A. I. Arwidsson julkaisi Rühsin Suomen historiasta vuonna 1827 laajennetun ruotsinkielisen laitoksen, jota hän täydensi omilla Rühsistä poikkeavilla näkemyksillään. Rühs käänsi ruotsista saksaksi muun muassa Carl Gustaf af Leopoldin ja kuningas Kustaa III:n kirjoituksia.
Rühs tunnettiin nationalistisista ja juutalaisvastaisista näkemyksistään. Hän julkaisi vuonna 1815 eräässä tieteellisessä aikakauslehdessä juutalaisten emansipaatiota vastustavan artikkelin, joka ilmestyi seuraavana vuonna myös erillisenä pamflettina nimellä "Ueber die Ansprueche der Juden an das deutsche Buergerrecht". Rühsin mukaan juutalaisten ja saksalaisten välillä oli ylittämätön kuilu eikä juutalaisille tullut myöntää kansalaisoikeuksia kristityissä maissa, koska he muodostivat oman kansakuntansa omine lakeineen ja yläluokkineen. Hänen mukaansa juutalaisyhteisöjä voisi sietää vain rajoitusten alaisina ja vain kristinuskoon kääntyneet juutalaiset ansaitsisivat tasavertaiset oikeudet.
Rühs kuoli vuonna 1820 ollessaan Italiassa hoitamassa terveyttään.
Aarrepaja

Aarrepaja on MTV3-kanavalla esitettävä suomalainen televisio-ohjelma, jossa käsityöläiset kunnostavat erilaisia omistajilleen tärkeitä esineitä. Jokaisessa jaksossa on myös yksi julkisuudesta tuttu vieras. Ohjelmassa tavaroita entisöivät puuartesaani, verhoilija, huonekalurestauroija, kelloseppä, kirjansidonnan ammattilainen, metalliseppä, käsitöidentekijä, soitinkorjaaja, kulkuneuvojen restauroijat, paperikonservaattorit, urkuteknikko ja suutari.
Jenni Pääskysaaren juontama ohjelma perustuu brittiläiseen "The Repair Shop" -formaattiin. "Aarrepajan" ensimmäinen jakso esitettiin MTV3:lla 11. marraskuuta 2021.
"Aarrepajan" toinen tuotantokausi esitetään syksyllä 2023. Toisella kaudella nähdään viisi uutta artesaania: Nukke-entisöijä, 
jukeboksi-asiantuntijat, kirjoituskonekorjaaja ja polkupyöräkorjaaja. Mukana on ensimmäiseltä kaudelta tutut puuartesaani, verhoilija, huonekalurestauroija, kelloseppä, kirjansidonnan ammattilainen, metalliseppä, käsitöidentekijä ja soitinkorjaaja.
Fallen Angels (vuoden 1995 elokuva)

Fallen Angels (; tunnetaan Suomessa myös nimellä "Neonpyhimys") on vuonna 1995 ensi-iltansa saanut hongkongilainen draamaelokuva, jonka on ohjannut ja käsikirjoittanut Wong Kar-wai. Sen pääosia esittävät Leon Lai, Michelle Reis, Takeshi Kaneshiro, Charlie Yeung ja Karen Mok.
Alligny-en-Morvan

Alligny-en-Morvan on kunta Ranskassa Nièvren departementissa Burgundi-Franche-Comtén alueella. Se sijaitsee noin 34 kilometriä Château-Chinon (Ville):n kaupungista koilliseen.
Kunnan keskustassa oleva Saint-Hilairen kirkko on peräisin 1100-luvulta, mutta se on uudistettu myöhemmin. Kirkossa on 1500-luvulta oleva maalattu puinen pietà, sekä Marc Hénardin kuparista pakottamalla valmistettu tympanon.
Pierre Ecriten kylässä on Rooman vallan aikainen steela "Stèle de Pierre Ecrite", ja jonka kautta kulki roomalainen tie Via Agrippa. 1700-luvulla kylän läpi kulki Autunin ja Saulieun välinen postireitti. Vuonna 1780 Pierre Ecriten kylään avattiin relais, eli postitalo jossa oli postia kuljettavalle vaunulle vaihtohevoset. Postitalo oli toiminnassa vuoteen 1851 saakka. Pierre Ecriten kylän tunnetuin tapahtuma sattui 16. maaliskuuta 1815, jolloin Napoleon pysähtyi sinne matkallaan Elban saarelta kohti Pariisia.
Kunta on osa Morvanin luonnonpuistoa ("Parc naturel régional du Morvan").
Pyhtään kunnankirjasto

Pyhtään kunnankirjasto on Siltakylän taajamassa sijaitseva Pyhtään kunnankirjasto. Kunnankirjasto toimii kirjastorakennuksen kautta tapahtuvan tarjonnan, Kotkan kirjastoauto Ilonan sekä verkkokirjaston välityksellä. Pyhtään kunnankirjasto kuuluu Kymenlaakson kirjastojen yhteiseen Kyyti-kirjastokimppaan, jonka muiden toimipaikkojen tarjonta on myös pyhtääläisten käytettävissä.
Pyhtään kirjaston rakennus on vuodelta 2004. Suunnitteluvaiheessa 3,7 miljoonan hintaiseksi arvioitu kirjastorakennus on arkkitehtitoimisto Junkkari-Käppi-Toppila Oy:n suunnittelema. Vuonna 2018 uutisoitiin, että Pyhtään kirjaston omatoimikäytössä todettu häiriköinti saatiin loppumaan, kun tekijöiltä poistettiin omatoimikirjaston käyttöoikeus määräajaksi.
Vuonna 2020 Pyhtään kunnankirjaston kokoelmiin kuului runsas 41 700 nidettä, joista noin 36 600 oli kirjoja. Lainauksia tehtiin noin 77 400 ja fyysisiä käyntejä oli yli 33 000. Koronapandemian vaikutukset näkyivät kirjaston tunnusluvuissa.
Katseen kosketus

Katseen kosketus on Seija Simolan laulelmatyyppinen albumi vuodelta 1979. Sen 11 kappaletta ovat suomalaisten runoilijoiden ja kirjailijoiden teksteihin sävellettyjä. Säveltäjiä on mukana yhdeksän, tekstintekijöitä jopa 12.
Nimikappale ”Katseen kosketus” soi ensi kerran Timo Tervon tulkintana Risto Jarvan elokuvassa "Mies, joka ei osannut sanoa ei" (1975). B-puolen aloittava ”Laulu kuolleesta rakastetusta” on peräisin Mikko Niskasen elokuvasta "Käpy selän alla" (1967). 
Kappaleen ”Jäähyväislaulu” on säveltänyt Seija Simolan isä Urpo Simola. Anna-Kaarina Kiviniemen Antoine de Saint-Exupéryn "Pikku prinssi" -sadun pohjalta kirjoittama avausraita ”Kesytetty” soi 1980-luvun alkupuolella paljon Yleisradiossa.
Seija Simola piti "Katseen kosketusta" myöhemmin uransa parhaana albumina, mutta huonon taloudellisen menestyksen vuoksi joutui sen julkaisun jälkeen vaihtamaan levy-yhtiötä Polarvoxille.
Harjajuopa

Harjajuopa on Eurajoella entisen Luvian kunnan alueella virtaava joki, joka on Pinkjärven laskujoki. Se tunnetaan aluksi Pinkjärvenojana ja keskivaihellaan Mikolanojana. Luvianlahden viljelyaukealla Harjajuopaan yhtyvät noin 14 kilometrin pituinen Korvenoja, joka on kuivatetun Luvijärven entinen laskujoki, sekä noin 11 kilometrin pituinen Väipäreenoja-Kotkajärvenoja. Harjajuopa laskee Selkämereen Luvian kirkonkylän lounaispuolella sijaitsevaan Tröömi-nimiseen lahteen.
Store norske leksikon

Store norske leksikon (SNL) on norjalainen ilmainen verkossa julkaistava tietosanakirja, jonka edeltäjä oli paperinen "Aschehoug og Gyldendals Store norske leksikon", joka ilmestyi neljänä painoksena vuosien 1978 ja 2007 välillä. Verkkoversio avattiin vuonna 2000 ja sen artikkeleita kirjoittavat asiantuntijat. Lukijat voivat ehdottaa muutoksia ja esittää kysymyksiä. Artikkeleita on sekä kirja- että uusnorjaksi.
Organisaatio.
"Store norske leksikonin" omistaa samanniminen yhdistys, Foreningen Store norske leksikon. Se saa rahoitusta muun muassa yliopistoilta, järjestöiltä sekä Norjan valtiolta. Yhdistys ylläpitää myös kolmea muuta verkossa julkaistavaa tietosanakirjaa: lääketieteellistä, elämäkerrallista ja taidesanakirjaa.
Edvardsberg

Edvardsberg on Siuntiossa, Uudellamaalla sijaitse nuorisoseurantalo, jonka omistaa vuonna 1994 perustettu ruotsinkielinen nuorisoseura Friska Viljor. Edvardsbergin rakennus on valmistunut vuonna 1930 ja sitä käytetään muun muassa yhdistyksen omiin kokoontumisiin. Friska Viljor järjestää Edvardsbergissä myös ruotsinkielistä iltapäiväkerhotoimintaa, jota Siuntion kunta tukee.
Friska Viljor vuokraa Edvardsbergiä myös erilaisiin juhlatilaisuuksiin. Rakennuksessa on myös pidetty kesäkahvilaa.
Twist (leikkiväline)

Twist-naru on joustava, molemmista päistä yhteen sidottu naru, jota käytetään twistaamiseen (kirjoitetaan ja sanotaan joskus "vistaaminen"), joka on ulkoleikki- ja kuntoilumuoto. Twistaaminen on ollut suosittu esimerkiksi koulujen välituntiaktiviteettina Suomessa ainakin 1970-luvulta saakka. 
Twistin hyppääminen eli twistaaminen eli vistaaminen on vanhaa kansanperinnettä, joka juontaa juurensa 700-luvun Kiinasta. Twistaaminen tunnetaan kiinaksi nimellä 跳皮筋; pinyin: tiàopíjīn, englanniksi nimellä kiinalaiset narut, "jumpsies" tai "elastics" (Australia, Uusi-Seelanti, Iso-Britannia), "yoki" tai "ranskalainen hyppääminen" (Kanada), ja muualla maailmassa nimillä "kiinalainen sukkanauha" (Filippiinit), ja "gummitwist" (Saksa). 
1960-luvulla läntisen pallonpuoliskon lapset mukauttivat peliä siten, että peliä pelataan yleensä vähintään 3 pelaajan ryhmässä noin 5 m pitkällä joustavalla köydellä, joka on sidottu ympyrän muotoon. Monessa maassa hyppäämiseen kuuluu erilaisia loruja, Suomessa tämä vaikuttaa kuitenkin harvinaiselta. Perinteiset kiinalaiset hyppynarut ovat yhteen sidottuja kuminauhoja, mutta nykyään twist-naruja myydään kaupallisesti siihen tarkoitukseen. 
Hyppäämisen säännöissä on jonkin verran muunnelmia, ja kuten monissa muissa lasten harrastamissa ulkoleikeissä, hyppääjät kehittelevät usein myös omia sääntöjään. Perussäännöt kuitenkin pysyvät: Twistaamiseen vaaditaan vähintään kolme hyppijää: kaksi tolppaa, jotka seisovat narun päissä, sekä hyppääjä. Hyppääjät yrittävät tehdä vuorotellen sarjoja, ja jos he astuvat vahingossa narun päälle tai sotkeentuvat askeleissaan, joutuu narun päähän seisomaan ja toinen hyppääjä pääsee yrittämään. Jos hyppysarja onnistuu virheittä, nostetaan vaikeustasoa eli narua. Ensin naru nostetaan tolppina toimivien nilkkojen korkeudelta polvien korkeudelle, sitten pyllyn alle ja tarvittaessa aina vyötärölle, kainaloihin ja kaulaan asti.
10 sarja.
Suomessa yksi perinteisimmistä twistausleikeistä on "kymppi", johon kuuluu etenevästi haastavampi hyppyjen sarja. Se vaatii sekä hyppyjen järjestyksen muistamista, että taitoa ja harjoittelua.
Muut twist-naruleikit.
Twist-narua käytetään myös "sik-sak-sokkeloks"-pelissä, jossa kaksi sokkelontekijää lausuvat sanat "sik-sak-sokkeloks!" rytmikkäästi samalla, kun pitävät kuminauhasta kiinni ja luovat siitä horisontaalisen sokkelon, josta muiden leikkijöiden on päästävä läpi koskematta naruun.
Lauma (täsmennyssivu)

Lauma voi tarkoittaa seuraavia asioita:
Lauma (televisiosarja)

Lauma on marraskuussa 2021 MTV3-kanavalla alkanut Roope Salmisen juontama viihdeohjelma, jossa kilpailijoiden on tarkoitus vastata erilaisiin kysymyksiin samalla tavalla kuin muut kilpailijat, tietämättä mitä muut ovat vastanneet. Ohjelma perustuu Salmisen alkuperäisideaan, ja formaatin kehittämisessä oli mukana myös Joonas Nordman.
Ohjelman vakiokilpailijat ensimmäisellä kaudella ovat Ernest Lawson, Heli Sutela, Köpi Kallio, Fathi Ahmed ja Shirly Karvinen. Jokaisessa jaksossa on myös kolme vierasta.
Roope Salminen on kertonut, että ohjelma saisi jatkoa vielä tulevaisuudessa MTV3-kanavalla vähintään toisen tuotantokauden verran. Kausi kuvattiinkin joulukuussa 2023. Se tulee olemaan ensimmäisestä poiketen kahdeksanosainen. Toinen kausi esitetään televisiossa ja katsomossa keväällä 2025.
Pelin kulku.
Lauma on viihteellinen paneelishow, jossa panelisteilta kysytään kinkkisiä ja hauskoja kysymyksiä. Pelissä kerätään pisteitä, ja eniten pisteitä jakson loppuun mennessä saanut on jakson voittaja.
Peruskierrokset.
Ennen jokaista lähetystä, panelistit ovat yksitellen ja muiden vastauksia tietämättä, vastanneet seitsemään erilaiseen kysymykseen. Heidän on täytynyt miettiä, mitä muut panelistit ovat kenties vastanneet samoihin kysymyksiin, sillä vain siten he voivat saada pisteitä. 
Studiossa puidaan vastauksia kysymys kysymykseltä. Mitä useampi on vastannut samalla tavalla kuin itse, sitä enemmän pisteitä hän saa muiden samalla tavalla vastanneiden tavoin. Pisteillä on myös merkitystä, kun edetään viimeiseen kysymykseen eli käänteiselle kierrokselle.
Finaalikierros: Käänteinen kierros.
Pelin viimeisellä kierroksella vastataan samantyylisiin kysymyksiin kuin aiemmilla kierroksilla, mutta jokaisen pitää vastata eri tavalla kuin muut. Vastauksen pitää olla myös oikein. Jos panelistin vastaus on sama kuin jollakulla muulla tai väärin, hän menettää kaikki pisteensä.
Erkki Polojärvi

Erkki Akseli Polojärvi (7. helmikuuta 1912 Oulu – 19. tammikuuta 1943 Tuusula) oli suomalainen kommunisti ja desantti, joka teloitettiin jatkosodan aikana.
Elämä.
Espanjan sisällissota.
Muurarina Rovaniemellä työskennellyt Polojärvi oli mukana laittoman SKP:n toiminnassa. Toukokuussa 1937 Polojärvi lähti kahden muun rovaniemeläisen kanssa vapaaehtoisena Espanjan sisällissotaan, jossa hän taisteli kansainvälisten prikaatien Mackenzie-Papineau-pataljoonassa. Polojärvi palasi Suomeen marraskuussa 1938 Aaro Amnellin kanssa.
Talvisota ja välirauhan aika.
Keväällä 1939 Polojärvi oli armeijan linnoitustöissä. Talvisodan sytyttyä Polojärvi anoi rintamalle pääsyä Espanjan sotakokemukseensa vedoten, mutta joulukuussa 1939 hänet pidätettiin ja pantiin turvasäilöön, josta Polojärvi vapautettiin rauhan tultua huhtikuussa 1940.
Välirauhan aikana Polojärvi oli mukana perustamassa Suomen-Neuvostoliiton rauhan ja ystävyyden seuraa. Hän palasi Rovaniemelle marraskuussa 1940 ja alkoi neuvostoliittolaisen tiedustelumiehen Nikolai Kulibaban toimeksiannosta värväämään tiedustelijoita, joiden tehtävänä oli raportoida Suomessa olleiden natsi-Saksan joukkojen liikkeistä. Polojärvi onnistui luomaan verkoston, jonka johtoon hän värväsi Helsingistä Olavi Åhmanin. Polojärven lähin avustaja osoittautui kuitenkin Valpon ilmiantajaksi, minkä vuoksi Polojärvi ja Åhman pidätettiin heti vuodenvaihteen jälkeen tammikuussa 1941.
Jatkosota ja kuolema.
Jatkosodan käynnistyessä Polojärvi istui Vaasan lääninvankilassa, josta hänet komenttiin rintamalle niin sanottuun Pärmin pataljoonaan. Polojärvi osallistui Laatokan Karjalan ja Itä-Karjalan valtauksiin, kunnes noin 50 muun Pärmin osaston miehen tavoin loikkasi vihollisen puolelle Onkamusjärvellä syyskuun puolivälissä. Lokakuussa 1941 Polojärven allekirjoitus oli "Sotilaan ääni" -lentolehtisen vetoomuksessa, jossa Pärmin osaston sotilaita kehotettiin siirtymään Neuvostoliiton puolelle.
Saatuaan Moskovassa desanttikoulutuksen Polojärvi lähetettiin Suomeen Arkangelista 5. joulukuuta 1942. Hänet pudotettiin Jukka Soinisen ja inkeriläisen radistin Heikki Koppalovin kanssa Hyvinkään Suolijärvelle tarkoituksenaan ilmeisesti saada yhteys vastarintamies Veikko Pöystiin. Miehet erosivat toisistaan ja Polojärvi palellutti pahoin jalkansa. Suojeluskuntaan kuulunut kuorma-autoilija poimi Polojärven kyytiinsä 8. joulukuuta ja luovutti hänet viranomaisille. Kuulusteluissa Polojärvi ilmiantoi toverinsa, jotka vangittiin 13. joulukuuta Nurmijärven Perttulasta. Sotaoikeus antoi kolmikolle kuolemanrangaistuksen 19. tammikuuta 1943 ja heidät ammuttiin samana päivänä Hyrylän varuskunnassa. Eversti Harry Kinnunen nimesi teloitusryhmään upseerikokelaita, joista yksi oli myöhemmin kansanedustajana ja ministerinä toiminut sosialidemokraatti Olavi Lindblom. Polojärvi haudattiin Malmin hautausmaalle merkitsemättömään hautaan, josta hänet sodan jälkeen vuonna 1946 siirrettiin Fasismin vastustajien yhteishautaan.
Vésteinn Lúðvíksson

Vésteinn Lúðvíksson (s. 1944 Reykjavík, Islanti) on islantilainen kirjailija. Hän edustaa islantilaista uusrealismia ja oli 1970-luvulla sen merkittävimpiä kirjailijoita.
Vésteinn on ollut ehdokkaana Pohjoismaiden neuvoston kirjallisuuspalkinnon saajaksi vuosina 1974 ("Gunnar og Kjartan"), 1977 ("Eftirþankar Jóhönnu") ja 1986 ("Maður og haf"). Hän hyödyntää teoksissaan myyttejä ja tarinoita. "Gunnar og Kjartan" (kaksiosainen, 1971–1972) -teoksessa hän omaa aikaansa kuvatessaan käyttää 1800-luvun klassisen romaanikirjoittamisen keinoja. Teoksessa "Eftirþankar Jóhönnu" (1975) tarkastelun kohteena ovat vakiintuneet sukupuoliroolit ja teoksessa "Maður og haf" (1984) aikakauden ihmisen identiteettiongelmat.
Tomas Leandersson

Tomas Leandersson (11. huhtikuuta 1966 – 2. marraskuuta 2021) oli ruotsalainen keilaaja.
Ura.
Leandersson oli kotoisin Degerforsista, Ruotsista.
Team Leandersson oli Ruotsin joukkueen jäsen yli kymmenen vuoden ajan ja kuului joukkueeseen, joka voitti kultamitalin vuoden 1990 Pohjoismaiden mestaruuskilpailuissa sekä vuoden 1999 FIQ / World Tenpin Bowling Associationin maailmanmestaruuskilpailuissa ja 1994 World Tenpin Teamissa. Cup muun muassa.
Yksilöllinen Hänen henkilökohtaisiin saavutuksiinsa kuuluvat miesten kaksinpelin mestaruus vuoden 1993 MM-kisoissa ja 1999 EM-kisoissa sekä pronssimitalit vuoden 1991 FIQ/WTBA-maailmanmestaruuskilpailuissa ja 1999 All-Eventsissä. Hän sijoittui toiseksi ainoassa edellisessä AMF Bowling World Cup -kampanjassaan ( Johannesburg , Etelä-Afrikka, 1993). Leandersson, nelinkertainen kansallinen mestari, oli myös 1993 World Bowling Writers World Bowler of the Year. Hän oli 2000 AMF maailmancupin miesten mestari, on valittu maailman Bowling Writers (WBW) Kansainvälinen Keilailu Hall of Fame, voitettuaan Norjan Tore Torgersen vuonna Lissabon, Portugali Keilailun MM-kisoissa. Hän on kilpaillut vuoden 2006 World Tenpin Mastersissa.
Kunnianosoitukset.
World Bowling Writers International Bowling Hall of Fame
1993 World Bowling Writers World Bowler of the Year.
Ruotsin vuoden keilailija 1988, 1993 ja 1999.
Ventura (albumi)

Ventura on yhdysvaltalaisen Anderson .Paakin neljäs studioalbumi, joka julkaistiin Aftermath Entertainmentin kautta 12. huhtikuuta 2019. Sen kappaleilla on monia vierailijoita, muun muassa André 3000, Smokey Robinson ja Brandy. Albumilta julkaistiin singleinä kappaleet ”King James” ja ”Make It Better”. Vuonna 2020 "Ventura" voitti parhaan R&amp;B-albumin Grammy-palkinnon.
Tectariaceae

Tectariaceae on Polypodiales-lahkoon kuuluva saniaisheimo. Siihen kuuluu 14 sukua ja noin 280 lajia, joista lähes 200 kuuluu raksisaniaisten ("Tectaria") sukuun. Muista suvuista suurimpia ovat "Triplophyllum", "Pleocnemia" ja "Heterogonium", joissa on kussakin 10–20 lajia.
Heimon lajeja ei kasva Suomessa luonnonvaraisina.
Lomariopsidaceae

Lomariopsidaceae on Polypodiales-lahkoon kuuluva pienehkö saniaisheimo. Siihen kuuluu neljä sukua ja noin 40 lajia, joista lähes kaikki kuuluvat viirusaniaisten ("Lomariopsis") sukuun. Muissa suvuissa on vain yksi tai kaksi lajia kussakin.
Benjamin Graham

Benjamin Graham (alkujaan Grossbaum) (9. toukokuuta 1894 Lontoo, Englanti – 21. syyskuuta 1976 Aix-en-Provence, Ranska) oli yhdysvaltalainen taloustieteilijä ja sijoittaja, joka tunnetaan arvosijoittamisen teorian luojana. Graham tunnustetaan yleisesti modernin arvopaperianalyysin isäksi.
Elämä.
Graham syntyi vuonna 1894 Lontoossa, ja muutti perheensä kanssa Yhdysvaltoihin pikkulapsena. Graham opiskeli Columbian yliopistossa, valmistui vuosikurssinsa priimuksena vuonna 1914 ja otti valmistuttuaan vastaan työtarjouksen Wall Streetiltä. Vuoden 1929 pörssiromahduksen jälkeiset havainnot innoittivat häntä kirjoittamaan David Doddin kanssa "Security Analysis" -teoksen, joka julkaistiin vuonna 1934 suuren laman alkaessa, kun Graham oli luennoitsijana Columbian yliopiston kauppakorkeakoulussa. Kirjassa esiteltiin arvosijoittamisen teoria, jonka mukaan sijoittajan tulisi ostaa arvopaperianalyysin perusteella havaittuja aliarvostettuja osakkeita, joilla on potentiaalia hinnan kasvuun ajan kuluessa. Aikana, jolloin osakkeet tunnettiin lähinnä keinottelun välineinä, kirjan esittämät ajatukset arvopapereiden analysoinnista olivat uraauurtavia. 
Vuonna 1949 Graham kirjoitti teoksen "The Intelligent Investor: The Definitive Book on Value Investing", jota on pidetty arvosijoittamisen "Raamattuna". Teoksessa toistetaan "Security Analysis" -kirjassa esitellyt arvosijoittamisen perusteet, mutta neuvotaan myös sijoittajia olemaan seuraamatta väkijoukkoa, pitämään salkussaan 50 prosenttia osakkeita ja 50 prosenttia joukkovelkakirjalainoja tai käteistä rahaa, välttämään päiväkauppaa ja varomaan yritysten epärehellisiä kirjanpitotekniikoita, joita yhtiöt käyttävät tehdäkseen osakkeidensa arvosta houkuttelevamman sijoittajille.
Suursijoittaja Warren Buffett, joka oli Grahamin oppilas Columbian yliopistossa, kutsui "The Intelligent Investor" -kirjaa kaikkien aikojen parhaaksi sijoittamista käsitteleväksi kirjaksi. Kirjaa on myyty yli miljoona kappaletta. Columbian lisäksi Graham opetti myös Kalifornian yliopiston (Los Angeles) kauppakorkeakoulussa ja New York Institute of Financessa.
Gunnar Haase

Gunnar Hans Werner Haase (14. toukokuuta 1916 Viipuri – 25. toukokuuta 1999 Rovaniemi) oli "Lapin sähköistämisen isä", suomalainen insinööri ja yritysjohtaja, joka sai teollisuusneuvoksen arvonimen.
Haasen vanhemmat olivat metsänhoitaja Werner Friedrich Haase ja Martha Johanna Clemens ja puoliso vuodesta 1944 Irmeli Meri Teirilä. Haase tuli ylioppilaaksi Kouvolan yhteislyseosta 1933 ja valmistui sähköinsinööriksi Tampereen teknillisestä opistosta 1939. Valmistuttuaan hän toimi opistossa assistenttina, mutta osallistui sitten talvisotaan lennoston teknillisen varaston hoitajana ja jatkosotaan apumekaanikkona ja sähkötarkastajana. Haasesta tuli Valtion lentokonetehtaan Kuoreveden tehtaan tarkastuspäällikkö talvella 1943. Sotien jälkeen hän siirtyi Lapin rakennuspiirin sähköasiantuntijaksi. 
Vuonna 1947 Haasesta tuli Tornionlaakson Sähkö -yhtiön toimitusjohtaja ja vuoden 1949 alussa Koillis-Kairan Sähkö -yhtiön väliaikainen toimitusjohtaja. Kun vielä perustettiin Rovakairan Sähkö -yhtiö, Haasesta tuli sen toimitusjohtaja vuonna 1949. Tätä tehtävää hän hoiti aina eläkkeelle jäämiseensä asti eli toukokuuhun 1979. Hän oli lisäksi Lapin Voimajohto -sähkönsiirtoyhtiön toimitusjohtaja 1955–1966. Haasen johdolla Rovakairan Sähkö rakennutti Kaihuanjoen vesistöön kolme vesivoimalaitosta ja osallistui Porttipahdan sähköistykseen. Haase toi Ruotsista Suomeen valtakunnallisen sähköverkon kehittymisen kannalta keskeisen pylväsmuuntajaratkaisun jo 1950-luvulla, edisti sähkölämmitystä, mukaan lukien varaava lattialämmitys, sekä puhui yösähkön käytön puolesta. Haasella oli myös useita järjestö- ja luottamustehtäviä. Teollisuusneuvoksen arvonimen hän sai vuonna 1975.
James J. Hill

James Jerome Hill (16. syyskuuta 1838 Ylä-Kanada – 29. toukokuuta 1916 Saint Paul, Minnesota) oli kanadalais-yhdysvaltalainen rautatiemagnaatti, kapitalisti ja liikemies. Hän oli mukana rakentamassa Luoteis-Yhdysvaltojen rautatieverkostoja. Hill julkaisi muun muassa teoksen "History of agriculture in Minnesota". Hänellä oli kahdeksan tytärtä ja kaksi poikaa.
Boyan Slat

Boyan Slat (s. 27. heinäkuuta 1994) on alankomaalainen yrittäjä ja keksijä, joka toimii perustamansa voittoa tavoittelemattoman The Ocean Cleanup -järjestön toimitusjohtajana. Hänen järjestönsä tavoitteena on kehittää teknologiaa valtamerten muovijätteiden keräämiseksi. Slatin idea oli kehittää automatisoitu laite, joka kerää muovijätettä kierrätettäväksi. Valtamerten puhdistamisen lisäksi hän on suunnitellut ratkaisuja joista peräisin olevan muoviroskan keräämisen. Ocean Cleanup -hankkeen teknologiaa on hyödynnetty muun muassa Tyynenmeren jätepyörteen puhdistamisessa. Käytetty laite on U-kirjaimen muotoinen putki, jonka alla on kolmen metrin syvyyteen ulottuva verkko, laitteen anturit ilmoittavat sijaintinsa laivalle, joka vastaa laitteen tyhjentämisestä.
Boyan Slat valittiin vuoden 2016 Forbes 30 Under 30 -luetteloon
Pikkuvaahtera

Pikkuvaahtera, aiemmin tataarivaahtera, ("Acer tataricum") on puuksi tai pensaaksi kasvava vaahteralaji. Sitä esiintyy alkuperäisenä Euraasiassa Itä- ja Kaakkois-Euroopasta Itä-Aasiaan, Koreaan ja Japaniin.
Alalajit.
Pikkuvaahtera jaetaan viiteen alalajiin:
Myllykosken kirjasto

Myllykosken kirjasto on Kouvolan Myllykosken taajamassa toimiva Kouvolan kaupunginkirjaston lähikirjasto. Myllykosken kirjasto kuuluu Kymenlaakson kirjastojen yhteiseen Kyyti-kirjastokimppaan.
Vuosina 2018-2019 uutisoitiin, että Kouvolassa esimerkiksi Myllykosken kirjastossa osa nuorista häiriköi, käytti päihteitä kirjaston tiloissa ja teki ilkivaltaa. Tästä syystä kirjaston omatoimikäyttöä jouduttiin supistamaan tai siitä kokonaan luopumaan.
John Smith (kasvitieteilijä)

John Smith (1798–1888) oli brittiläinen kasvitieteilijä. Hän syntyi Pittenweemin kylässä Skotlannissa vuonna 1798 ja kuoli 12.2.1888 Lontoossa. Hänen auktorilyhenteensä kasvitieteellisissä nimissä on J.Sm..
John Smith oli Royal Botanic Gardensin eli Kew Gardensin puutarhan ensimmäinen hoitaja ja aloitti siinä työssään vuonna 1841. Sitä ennen hän oli työskennellyt puutarhan kasvihuoneiden lämmittäjänä. Smithin aikana kuningatar Viktoria muutti puutarhan yksityisestä kuninkaallisesta puutarhasta julkiseksi puutarhaksi ja Smith hoiti puutarhaa 1800-luvun loppupuolella ehkäisten sen rapistumisen, sillä puutarha oli ollut aiemmin pitkään huonolla hoidolla.
Nitroamiinit

Nitroamiinit eli nitramiinit ovat orgaanisia yhdisteitä, joille tunnusomainen funktionaalinen ryhmä on R1R2-N-NO2, missä R on orgaaninen ryhmä. Nitroamiineja käytetään orgaanisen kemian synteeseissä, räjähdysaineina ja polttoaineina.
Ominaisuudet ja valmistus.
Nitroamiinit ovat huoneenlämpötilassa tavanomaisesti nesteitä tai kiinteitä aineita. Yhdisteet hajoavat kuumennettaessa ja reaktio voi olla räjähdysmäinen. Eräitä nitroamiineja kuten tetryyli ja HMX käytetäänkin räjähdysaineina. Nitroamiinit ovat epästabiileja happamissa olosuhteissa. Ryhmän yhdisteillä on α-asemassa hapan vety ja sen eliminoituessa muodostuva anioni on nukleofiilinen. Nitroamiinit reagoivat karbonyyliyhdisteiden kanssa muun muassa Mannich-reaktiolla ja tyydyttymättömien karbonyyliyhdisteiden kanssa Michael-additiolla.
Nitroamiinien valmistamiseen on useita menetelmiä. Amiinit reagoivat typpihapon tai dityppipentoksidin kanssa muodostaen nitroamiineja. Muita tapoja ovat esimerkiksi nitrosoamiinien ja typpihapon reaktio, nitramidien ja nitroureoiden hydrolyysi sekä nitroimiinien pelkistäminen.
Kairon tulipalo 1952

Kairon tulipalo (), joka tunnetaan myös nimellä Musta lauantai, oli sarja mellakoita, jotka tapahtuivat 26. tammikuuta 1952.
Mellakoissa noin 750 rakennusta poltettiin ja ryöstettiin. Mellakoitsijoiden raivon kohteina olivat vähittäiskaupat, kahvilat, elokuvateatterit, hotellit, ravintolat, teatterit, yökerhot ja kaupungin oopperatalo Kairon keskustassa. Mellakoiden välitön laukaisin oli Britannian armeijan joukkojen hyökkäys Egyptin hallitusrakennukseen Ismailian kaupungissa edellisenä päivänä, joka johti 50 egyptiläisen poliisin kuolemaan. Näitä kuolemia seurasi spontaaneja brittivastaisia protesteja, jotka muuttuivat nopeasti väkivaltaisiksi mellakoiksi, turvallisuusjoukkojen puuttumatta asiaan. Jotkut uskovat, että tulipalo oli Egyptin kuningaskunnan lopun alku. Kairon tulipalon tekijöitä ei tiedetä nykyäänkään, ja totuus tapahtumista on nykypäivän Egyptin historiassakin on vielä selvittämättä.
Tupsikit

Tupsikit eli rivieranheinät ("Avellinia") on kaurojen lähisukuinen heinäsuku. Suvussa on nykyisin kaksi lajia, jotka ovat yksivuotisia heiniä. Niitä esiintyy alkuperäisenä Välimeren alueella: Etelä-Euroopassa, Pohjois-Afrikassa ja Turkissa. Kesätupsikki ("Avellinia festucoides"), joka aiemmin on tunnettu nimellä "A. michelii", esiintyy laajemmalla alueella ja toinen laji "Avellinia longiaristata" Baleaareilla Menorcan saarella.
Jean-Baptiste Sanfourche

Jean-Baptiste Sanfourche (1831 Cénac (Gironde) – 1860) oli ranskalainen arkkitehti.
Hän opiskeli École des Beaux-Artsissa opettajanaan Simon-Claude Constant-Dufeux. Constant-Dufeux'n opetus kuvaa historian määräävää roolia 1800-luvun arkkitehtien kannalta. Joukko muistiinpanoja tästä työpajasta on äskettäin ilmestynyt ja dokumentoi hänen opetuksensa. 
Vuonna 1860 Jean-Baptiste Sanfourchesta tuli virkamies, joka sai tehtäväkseen Angersin (Maine-et-Loire) uskonnollisten rakennusten luetteloimisen.
Hän muutti Vitoria-Gasteiziin Espanjaan, missä hän rakensi Vitoria-Gasteizin aseman. Rautatie saapui Vitoria-Gasteizin pikkukaupunkiin vuonna 1862, kun Madridin Ranskan rajaan yhdistävä Miranda de Ebro-Alsasua -rautatieosuus avattiin. .
Mohamed Mbougar Sarr

Mohamed Mbougar Sarr (s. 20. kesäkuuta 1990 Dakar) on senegalilainen kirjailija. Hän voitti vuoden 2021 Goncourt-palkinnon romaanillaan "La plus secrète mémoire des hommes".
Elämä.
Mbougar Sarr kasvoi Diourbelin kylässä keskisessä Senegalissa. Taitavana oppilaana hän pääsi huippulukioon Saint-Louisissa ja muutti sitten Pariisiin opiskelemaan École des hautes études en sciences sociales -korkeakouluun. Hänen kesken jäänyt väitöskirjansa käsitteli Senegalin ensimmäistä presidenttiä Léopold Sédar Senghoria. Hän julkaisi esikoiskirjansa "Terre ceinte"n 24-vuotiaana.
Teokset.
Suomeksi
Ranskaksi
Soihdukit

Soihdukit ("Asphodeline") on soihtukasveihin kuuluva kasvisuku. Siinä on 17 lajia, joita esiintyy muun muassa Välimeren alueella. Soihdukkeja kasvaa Italiassa, Kaakkois-Euroopassa, Pohjois-Afrikassa, Turkissa, Kaukasiassa, Lähi-idässä ja Iranissa.
Helosoihdut

Helosoihdut ("Bulbinella") on soihtukasveihin kuuluva kasvisuku. Siinä on 25 lajia. Helosoihduista 19 lajia esiintyy luonnonvaraisena Etelä-Afrikan Kapmaassa ja kuusi lajia Uudessa-Seelannissa.
Tähkäliljat

Tähkäliljat ("Phormium") on soihtukasveihin kuuluva kasvisuku, joka on läheinen päivänliljoille. Suvussa on kaksi lajia. Ne kasvavat alkuperäisenä Uudessa-Seelannissa ja sen pienemmillä saarilla. Tulokaslajeina tähkäliljoja esiintyy myös monilla etelämerten saarilla, Meksikossa ja Isossa-Britanniassa. Pellavatähkäliljaa käytetään koriste- ja leikkokasvina.
Lajit.
Tähkäliljalajit ovat:
Seth Jarvis

Seth Jarvis (s. 1. helmikuuta 2002 Winnipeg) on kanadalainen jääkiekkoilija. Jarvis edustaa NHL-seura Carolina Hurricanesia. Hurricanes varasi Jarvisin ensimmäisellä kierroksella 13. varausvuorolla . Hän on pelipaikaltaan keskushyökkääjä ja laukoo oikealta.
Elokuussa 2024 Jarvis solmi Carolinan kanssa kahdeksanvuotisen, yhteensä 63,2 miljoonan dollarin arvoisen jatkosopimuksen.
Luumikit

Luumikit ("Carissa") on kasvisuku oleanterikasvien heimossa. Siihen kuuluu yhdeksän lajia, joita esiintyy alkuperäisenä Afrikassa, Arabiassa, Kaakkois-Aasiassa, Intian valtameren saarilla, Australiassa ja Uudessa-Kaledoniassa. Luumikit ovat pieniä puita tai pensaita, yleensä vankkaokaisia. Hedelmänä on soikea (luumunmuotoinen) marja, jossa on muutamia siemeniä. Hedelmät ovat täysin kypsänä syötäviä, muuten myrkyllisiä, ja luumikkeja hyödynnetään hedelmäpuina.
Escape Of The Phoenix

Escape Of The Phoenix on ruotsalaisen progressiivista metallia soittavan yhtyeen Evergreyn studioalbumi, joka julkaistiin 26. helmikuuta 2021.
Käärmepuut

Käärmepuut ("Rauvolfia") on kasvisuku oleanterikasvien heimossa. Siihen kuuluu 74 lajia, joita esiintyy laajasti Keski-Amerikan, Etelä-Amerikan, Afrikan ja Aasian eteläosan tropiikissa tai subtropiikissa. Ne ovat yleensä pensaita tai pieniä puita.
William Henry Perkin

William Henry Perkin (12. maaliskuuta 1838 Lontoo – 14. heinäkuuta 1907 Lontoo) oli englantilainen kemisti ja teollisuusmies, jonka tärkeimmät tutkimukset koskivat orgaanisten väriaineiden rakennetta. Perkin löysi mauveiinin, ensimmäisen aniliinivärin ja ensimmäisen teollisesti tuotetun synteettisen väriaineen. Hän on tervaväriteollisuuden perustajia. 
Ura.
Perkin päätti jo varhain ryhtyä kemistiksi, vaikka hänen isänsä, joka oli rakennusmestari, olisi halunnut, että hänestä tulisi arkkitehti. Hän kävi City of London -koulua ja omisti vapaa-aikansa kemialle, ja valmistuttuaan vuonna 1853 hän siirtyi Royal College of Chemistry -kouluun, jota tuolloin johti August Wilhelm von Hofmann, jonka omaan tutkimuslaboratorioon hän pääsi assistentiksi. Perkin omisti iltansa tutkimuksille kotonaan sijaitsevassa laboratoriossa, ja eräät Hofmannin huomautukset saivat hänet ryhtymään kiniinin keinotekoiseen tuotantoon. Vuonna 1856, koettaessaan valmistaa kiniiniä aniliinista, Perki huomasi, että siitä voi tehdä kaunista violettia
väriä, eli mauveiinia (Perkinin mauveiini). Hän haki patenttia prosessilleen, ja lähti korkeakoulusta 18-vuotiaana isänsä ja veljensä avustuksella perustamaan Harrow'n lähelle Greenford Greenin tehtaita väriaineen valmistusta varten. Vuoden 1857 loppuun mennessä tehtaat olivat toiminnassa.
Vuodesta 1873 lähtien Perkin omistautui yksinomaan tieteelliselle tutkimukselle. Hän tutki orgaanisten yhdisteiden valontaittamis-ominaisuuksia ja magneettisen voiman vaikutusta niiden optiseen aktivisuuteen. Vuonna 1879 hänelle myönnettiin Royal Medal -mitali, vuonna 1889 Davy-mitali molekyylikemian alalla tekemästään työstä ja vuonna 1906 ritarin arvonimi. Jälkimmäisenä vuonna hänestä tuli myös ensimmäinen hänen mukaansa nimetyn Perkin-mitalin saaja. Perkin oli Royal Societyn jäsen. Hänen poikansa William Henry Perkin nuorempi oli myös merkittävä kemisti.
Keräpensaat

Keräpensaat ("Cephalanthus") on kasvisuku matarakasvien heimossa. Siihen kuuluu kuusi lajia, joita esiintyy alkuperäisenä Pohjois-Amerikassa, Etelä-Amerikassa, Kaakkois-Afrikassa ja Kaakkois-Aasiassa. Keräpensaat ovat puita, pensaita tai joskus liaaneja. Niiden kukat muodostavat tiheitä pallomaisia kukintoja. Suomeksi on nimetty koristekasvinakin käytetty laji keräpensas eli lännenkeräpensas ("Cephalanthus occidentalis"), joka kasvaa alkuperäisenä Yhdysvalloissa, Kanadassa, Meksikossa ja Kuubassa.
Risti (albumi)

Risti on suomalaisen black metal -yhtye Enochian Crescentin neljäs studioalbumi, joka julkaistiin 22. helmikuuta 2013.
Nuorisotyön viikko

Nuorisotyön viikkoa vietetään vuosittain viikolla 41. Nuorisotyön viikolla on teemaviikko, jonka aikana nuorisoala nostaa esille nuorisoalan ammattilaisten ja vapaaehtoisten, järjestöjen, kuntien ja seurakuntien tekemää työtä nuorten hyväksi. Nuorisotyön viikkoa koordinoi Suomen nuorisoalan kattojärjestö Allianssi. 
Vuonna 2021 Nuorisotyön viikon teemana oli "hyvinvointi nuorisoalalla".
Nuorisotyön viikon 2021 käynnistävässä tapahtumassa julkaistiin suositukset työhyvinvoinnin edistämiseen nuorisotyössä. Suositukset perustuvat valtakunnalliseen työhyvinvointitutkimukseen, johon vastasi yli 500 nuorisoalan ammattilaista. Tapahtumassa puhumassa oli hankkeen tutkija, työnohjaaja ja sosionomi (YAMK) Minna Rauas. Tutkimuksessa selvitettiin nuorisotyössä, etsivässä nuorisotyössä ja työpajoilla toimivien nuorisotyön ammattilaisten työhyvinvointia.
Nuorisotyön viikolla 2021 julkaistiin myös Kunnallisesta nuorisotyöstä Suomessa sekä Nuorisoalan järjestöt NYT! -kyselyiden tulokset. Kunnallisesta nuorisotyöstä Suomessa -kyselyn toteuttivat yhteistyössä kunnallisen nuorisotyön osaamiskeskus Kanuuna, Nuorisotutkimusseura, Kuntaliitto sekä Åbo Akademi. Valtakunnallisille, alueellisesti toimiville ja paikallistasolla toimiville järjestöille teetettyä Nuorisoalan järjestöt NYT! -kyselyä olivat toteuttamassa Allianssi, osaamiskeskus Kentauri, Aluehallintovirasto sekä Opetus- ja kulttuuriministeriö.
Lisäksi viikon aikana käsiteltiin XAMK:n yhteisöpedagogiopiskelijan Rico Martikaisen vaikuttajanuorten jaksamista käsittelevän opinnäytetyön alustavia tuloksia. Opinnäytetyön tilaajana toimi Allianssi. 
Nuorisotyön viikolla 2021 nostettiin myös esille nuorisoalan tekemää työtä, jonka tarve korostui entisestään korona-aikana. 
Nuorisotyön viikon historia.
Nuorisotyön viikkoa vietettiin ensimmäisen kerran vuonna 2014. Tuolloin viikon teemana oli #HupparikansanPuolella.
Elio Toaff

Elio Toaff (30. huhtikuuta 1915 – 19. huhtikuuta 2015) oli italialainen rabbi. Hän toimi Rooman päärabbina 50 vuoden ajan ja lähensi juutalaisyhteisön ja katolisen kirkon välejä.
Elämä ja ura.
Toaffin isä Alfredo Sabato oli Livornon päärabbi ja toivoi pojastaankin rabbia. Opiskeltuaan teologiaa ja lakia 26-vuotiaasta Toaffista tulikin Anconan juutalaisyhteisön päärabbi.
Toisen maailmansodan aikana Toaff auttoi muita italianjuutalaisia piiloutumaan kansallissosialistien juutalaisvainoilta. Hän joutui lopulta itse natsien vangitsemaksi, mutta onnistui pakenemaan.
Toisen maailmansodan päätyttyä Toaff toimi alkuun Venetsian päärabbina. Hänet valittiin sodassa pahoin kärsineen Rooman juutalaisyhteisön johtajaksi vuonna 1951, ja hänellä katsotaan olleen huomattava rooli sen elävöittämisessä.
Toaff osallistui juutalaisten ja katolisen kirkon väliseen dialogiin ja hänen katsotaan lähentäneen yhteisöjen välisiä suhteita. Hän järjesti Johannes Paavali II:n vierailun Rooman suureen synagogaan vuonna 1986, joka oli tiettävästi ensimmäinen paavin visiitti synagogassa.
Toaff ilmoitti jäävänsä eläkkeelle vuonna 2001. Hän kuoli Roomassa 99-vuotiaana vuonna 2015.
Laulunsekainen soittotunti

Laulunsekainen soittotunti oli Yle TV2:n kevätkaudella 1978 ensiesittämä kahdeksanosainen viihdeohjelmasarja, jonka vakioesiintyjänä oli kapellimestari Risto Hiltusen johtama lauluyhtye Hiltuset (Elisabeth Haavisto, Päivi Kautto-Niemi, Kari Pirhonen ja Maija Salo). 
Sarjan käsikirjoittaja oli Matti Rosvall ja muina päätekijöinä Jouko Konttinen, Esko Leimu ja Jussi Aarnio.
Ohjelmasarja lähetettiin uusintana heinä–elokuussa 1985 .
Pauli Kaitila

Pauli Kalevi Kaitila (12. toukokuuta 1925 Orimattila – 4. heinäkuuta 1998 Orimattila) oli suomalainen yrittäjä ja yritysjohtaja, joka sai teollisuusneuvoksen arvonimen.
Kaitilan vanhemmat olivat maanviljelijä Yrjö Aleksanteri Kaitila ja toimitusjohtaja Bertta Sofia Jaakkola ja puolisot 1955–1976 Eeva Marjatta Aro ja vuodesta 1980 Seija Helena Palm. Kaitila kävi kansakoulun ja keskikoulun ja työskenteli sotien jälkeen äitinsä omistamassa tekstiilialan yrityksessä, josta oli 1944 tullut Kaitilan Kutomo -niminen osakeyhtiö. Tekstiiliteollisuuteen Kaitila kouluttautui 1947–1948 Leicesterissä Englannissa ja perusti sieltä palattuaan oman Kudoste-yrityksen valmistamaan alusasuja ja paitoja sekä yö- ja uimapukuja, joskin hän toimi samaan aikaan myös äitinsä johtamassa yrityksessä. Kun Kaitilan äiti kuoli 1954, hänestä tuli Kaitilan Kutomon toimitusjohtaja.
Kaitila uudisti yrityksen valmistamien tuotteiden valikoimaa, kasvatti tuotantoa merkittävästi ja alkoi myydä tuotteita suoraan sekä muiden omistamissa että omissa vähittäiskaupoissa. Yritys kasvoi koko 1960- ja 1970-luvun ja kuului Suomen suurimpiin trikooteollisuusyrityksiin. Vuonna 1970 sen nimeksi tuli Kaitila. Pauli Kaitila jäi pois yrityksen johdosta 1980-luvun alussa, teollisuusneuvoksen arvonimen hän sai vuonna 1975. Kaitila osallistui alansa järjestötoimintaan ja oli Orimattilan kunnanvaltuutettu 1961–1988.
Aston Martin Valkyrie

Aston Martin Valkyrie (koodinimeltään AM-RB 001 ja projektinimeltään Nebula) on rajoitetusti valmistettu hybridiurheiluauto, joka on rakennettu yhteistyössä brittiläisten autovalmistajien Aston Martinin, Red Bull Racing Advanced Technologiesin ja monen muun kanssa. 4. marraskuuta 2021 Aston Martin ilmoitti rakentaneensa ensimmäisen tuotantomallin asiakkaalle. Moottorina on 6,5-litrainen, vapaasti hengittävä V12, Cosworth RA.
The Bitter Truth

The Bitter Truth on Evanescence-yhtyeen studioalbumi, joka julkaistiin 26. maaliskuuta 2021.
Piercen piirikunta (Washington)

Piercen piirikunta () on Yhdysvaltojen Washingtonin osavaltiossa sijaitseva piirikunta. Sen väkiluku oli 921 130 vuonna 2020. Piirikunnan hallintokeskus on Tacoman kaupunki. Piirikunta on perustettu vuonna 1852.
Väestö.
Vuonna 2020 Piercen piirikunnan 921 130 asukkaasta valkoisia oli 74,3 %, mustia 7,7 % ja aasialaisia 7,1 %. Vuonna 2019 14,5 % asukkaista puhui kotonaan jotain muuta kieltä kuin englantia ja 9,8 % asukkaista oli syntynyt ulkomailla.
Akronauplia

Akronauplia (, , ) on linnoitus ja linnavuori Náfplion kaupungissa Kreikassa. Se on kallioinen jyrkkärinteinen kukkula, joka sijaitsee nykyisen Náfplion vanhankaupungin niemen kärjessä. Akronauplia on yksi kaupungin kolmesta linnavuoresta, ja se on toiminut merkittävänä linnoituspaikkana antiikin ajalta 1800-luvulle saakka.
Historia.
Akronauplialta on löydetty asutuksen jäänteitä jo esihistorialliselta kaudelta. Sen vanhimmat linnoitusmuurit ovat niin kutsuttua kyklooppimuuria pronssikaudelta. Antiikin aikana Akronauplia oli Nauplian kaupungin akropolis eli yläkaupunki ja linnavuori, ja säilyi kaupungin paikkana myöhemmälläkin ajalla. Myöhemmin varsinainen kaupunki levisi linnavuoren ulkopuolelle nykyisen Náfplion vanhankaupungin alueelle.
Pääosa linnavuoren nykyisistä rakennelmista on peräisin frankkivallan ja venetsialaisvallan ajalta 1200–1500-luvuilta. Frankkivalta alkoi neljännen ristiretken jälkeen vuonna 1210/1212. Kaupunkia hallitsivat De la Roche, De Brienne, D'Enghien ja Villehardouin -suvut. Frankkivallan aikainen linna koostui kahdesta osasta, vanhemmasta jo bysanttilaisella ajalla rakennetusta linnasta ja uudemmasta frankkilinnasta.
Frankit luovuttivat linnoituksen vuonna 1389 venetsialaisille. Venetsialaiset vahvistivat linnoitusta tykkien aikakauden alettua. Merkittävin laajennus oli niin kutsuttu Castello di Toro tai Toroin linna. Sen nimi tulee oletettavasti italian kielen sanasta "torrione", joka tarkoittaa linnoitusmuurissa olevaa suurta tornia. Toinen oli Traversa Gambello, bastionien ja porttien kokonaisuus, jonka oli tarkoitus vahvistaa frankkilinnaa. Se sai nimensä arkkitehdistaan Antonio Gambellosta. Linnoituksen johtajana oli tuolloin Vittore Pasqualigo. Mereltäpäin kaupunkia ja linnoitusta suojasi Boúrtzin merilinnake.
Turkkilaiset osmanit saivat linnoituksen ja Náfplion valtaansa vuonna 1540. He käyttivät linnoituksesta nimitystä "Iç Kale", ”Sisempi linna”. Se toimi Peloponnesoksen osmanihallinnon keskuksena. Osmanit vahvistivat linnoituksen varustuksia. Venetsialaiset saivat kaupungin takaisin valtaansa vuonna 1686. Tuolloin kaikki asukkaat siirrettiin linnavuorelta alakaupunkiin, ja linnoitus jäi puolustus- ja hallintokäyttöön. Akronauplian linnoitus alkoi menettää merkitystään 1700-luvun alussa, kun Palamídin linnoitus valmistui.
Vuonna 1715 alkoi toisen osmanivallan aika. Linnoitusta samoin kuin Palamídia vahvistettiin edelleen. Kreikkalaiset saivat Palamídin valtaansa vapaussodassa 30. marraskuuta 1822 ja alkoivat ampua sieltä Akronaupliaa. Akronauplian kreikkalaiset valtasivat 3. joulukuuta Theódoros Kolokotrónisin johdolla. Tämän jälkeen linnoitus toimi varuskuntapaikkana ja vuosina 1926–1960 vankilana. 1960- ja 1970-luvuilla linnavuoren rinteeseen rakennettiin suuria hotelleja. Nykyisin varsinainen linnavuori on arkeologinen kohde. Se on myös Natura 2000 -aluetta yhdessä Palamídin kukkulan kanssa.
Kitsapin piirikunta

Kitsapin piirikunta () on Yhdysvaltojen Washingtonin osavaltiossa sijaitseva piirikunta. Sen väkiluku oli 275 611 vuonna 2020. Piirikunnan hallintokeskus on Port Orchardin kaupunki ja suurin kaupunki on Bremerton. Piirikunta on perustettu vuonna 1857.
Väestö.
Vuonna 2020 Kitsapin piirikunnan 275 611 asukkaasta valkoisia oli 82,5 %, aasialaisia 5,4 % ja mustia 3,2 %. Vuonna 2019 7,1 % asukkaista puhui kotonaan jotain muuta kieltä kuin englantia ja 6,5 % asukkaista oli syntynyt ulkomailla.